**Құдайдың жауабын күту**

***«Ал мен Жаратқан Иеге үмітпен қараймын. Өзімді құтқаратын Құдайдың көмек көрсетуін күтемін. Айтқан дұғаларым Құдайымның құлағына жетеді»***

***(Миха 7:7)***

Қандай да бір шешім қабылдау және Иеміздің сіздің өміріңізге деген еркін көрсетуін күту кезіндегі күмән мен белгісіздік арасында үлкен айырмашылық бар.

Бұл екі нәрсенің арасындағы шекараны анықтауға әрекеттенбес бұрын, Құдайдың жауабын күту бекер нәрсе немесе шешімсіздік емес екенін атап өтейін. Бұл Оның еркі мен билігіне мойынсұнуды талап ететін қиын тәртіп. Бұл «ештеңе істемегеннен гөрі, кез келген нәрсені істеу жақсырақ, жай ғана күтіп отыра берсем уақытым босқа кетеді» деген менталитетті бұзады. Шынымен, біз жиі, ештеңе істемегеннен гөрі дұрыс емес әрекет болса да, әйтеуір бірнәрсе жасаған дұрыс деп ойлаймыз. Бірақ бұл дұрыс емес.

Бұрынғы кездегі адамдар бізбен келіспейтін еді. Мысалы, Ишаяның: “Сондықтан Жаратқан Ие сендердің Өзіне қайтып келіп, рақымына ие болуларыңды сағына күтуде. Ол орнынан тұрып, сендерге мейірбандық көрсетуге дайын. Өйткені Жаратқан Ие — әділ Құдай. Оған сенім артып Оны күтетіндер қандай бақытты!”— деген куәлігін алайық. (Ишая 30:18).

Немесе, Еремия халықаралық күйзеліс кезінде өмір сүрді. Оның сүйікті Иерусалим қаласы Бабыл патшасы Навуходоносордың жауыз әскерлерімен талқандалған еді. Ол өз халқының тұтқынға түсіп, масқара болып жатқанын көрді, бірақ Еремия: «Иеміз ізгі Өзіне үміт артқанға, Шындап Оған бет бұрып сиынатын жанға! Жаратқанның оны құтқарып азат етуін сабыр сақтап күткені игі адам үшін.» деп айтқан еді. (Жоқтау 3:25-26)

«Жаратқанның оны құтқарып азат етуін сабыр сақтап күту» деген сөздерге аса назар аударып, жаттап алыңыз, сонда келесі жолы өміріңізге қандай да бір қиындық түскенде, бұл сөздерді еске түсіріңіз.